Hjemmeplejen Område Øst

Bakkevej 11

1234 Bakkeby

Att. Leder Bente Bakkesen

 Skjern, den 9. august 2021

Ansøgning til stillingen som social- og sundhedshjælper

# Empatisk og nærværende social- og sundhedshjælper

Jeg søger stillingen, fordi jeg brænder for hjemmeplejen med dens mange forskelligartede opgaver og trives godt i en travl hverdag, hvor ikke to dage er ens. Samtidig har jeg hørt, at Bakkeby Kommune er en god kommune at arbejde i, og jeg kan fuldt tilslutte mig jeres ældrepolitiske visioner og værdier.

**Faglige kompetencer**

Jeg er uddannet social- og sundhedshjælper i oktober 2019 og har efter min uddannelse haft arbejde som vikar ved Østervang Plejehjem i Herning.

I løbet af min uddannelse og mit vikariat har jeg fået god erfaring med alle sider af jobbet som social- og sundhedshjælper og har selvstændigt løst alle typer opgaver indenfor området. Jeg har også haft både dag-, aften- og nattevagter.

En af mine praktikker var i hjemmeplejen i Gammelkøbing, og her fik jeg indblik i forløbsmodellen.

I mit arbejde er jeg specielt glad for kontakten med beboerne/borgerne og mine kolleger. Jeg tager altid udgangspunkt i den enkelte beboers behov og ønsker og opfylder dem, så vidt det er muligt. I kontakten med mine kolleger lægger jeg vægt på en anerkendende kommunikation, hvor vi har respekt for hinanden og taler pænt om beboerne.

Jeg har nydt at bruge min uddannelse i praksis og haft stort udbytte af at sparre med kollegerne om små og store faglige udfordringer.

**Personlige kompetencer**

* Ansvarsbevidst: jeg forlader ikke en opgave, før jeg er færdig med den
* Mødestabil: har heldigvis et rigtig godt helbred
* God til arbejde både selvstændigt og i teams: er god til at påtage mig forskellige roller afhængigt af situationen
* Empatisk: er god til at lytte og har en god fornemmelse for, hvor det enkelte menneske og den enkelte kollega er lige nu.

Jeg håber, at min ansøgning har gjort jer nysgerrige på at lære mig nærmere at kende, og er naturligvis klar til en personlig samtale, hvor jeg kan fortælle mere om mine kompetencer.

Med venlig hilsen Lars L. Larsen